昭君怨戲贈
作者：劉攽
朝代：宋

paragraphs: 武皇聽歌長太息，傾城不難難絕色。
連娟脩嫮果自得，三十六宮寵無敵。
君不見孝宣既沒王業衰，優游時事牽文辭。
延壽丹青最叵信，無鹽侍側捐毛施。
此時昭君去宮掖，邊風侵肌雪滿磧。
穹廬旃牆燒𤑺蠡，琵琶怨思胡笳悲。
猶憐敵情不消歇，子孫累世稱閼氏。
傳聞漢宮翻可愁，紈扇綠衣長信秋。
燕啄皇孫兩悽惻，當時無事成深仇。
覆杯反水難再收，深淵瞬息爲高丘。
塵沙蕭條猛虎塞，邊民獨記和親侯。